Dennis Flydtkjær (DF), 2009-02-19:
Jeg synes, det er sympatisk, at forslagsstillerne gerne vil gøre noget for at løse de problemer, der er for prostituerede i Danmark, hvilket vi i Dansk Folkeparti bestemt også gerne vil.
Jeg mener bare ikke, at det her beslutningsforslag er løsningen.
Den første del af forslaget omhandler, at prostituerede anonymt kan henvende sig til kommunen og få rådgivning uden at frygte en eventuel straffesag for socialt bedrageri.
At give dem en sådan frit lejde-ordning vil medføre, at man fritager disse personer for betaling af skat af de penge, de har tjent, og det vil også betyde, at man fra det offentliges side ikke kan kræve de penge tilbage, som personen eventuelt har modtaget i kontanthjælp.
Det vil med andre ord sige, at det er en blåstempling af socialt bedrageri og sort arbejde, som de andre har været inde på.
Jeg anerkender, at prostitution i udbredt grad er et socialt problem, men det er bare ikke løsningen, at vi vælger en lille del af befolkningen ud og siger, at det er i orden, at de begår socialt bedrageri.
Det sender et forkert signal, at man vil legalisere én slags sort arbejde og ikke et andet.
Prostitution skyldes jo for mange en bred vifte af sociale og menneskelige problemer, som skal løses gennem en helhedsorienteret indsats.
Og det mener jeg ikke at det her forslag gør, for det går ind og tager nogle enkelte emner ud og siger: Det er det her, vi skal gøre for at løse det.
Med en helhedsorienteret indsats mener jeg noget i retning af den her handlingsplan kaldet »Et andet liv«, som blev sat i gang i 2005.
Jeg mener, det er vigtigt, at vi venter og ser evalueringen af »Et andet liv«, inden vi sætter nye initiativer i gang.
Det virker jo lidt omsonst at sætte enkelte initiativer i gang nu, når det, der er brug for, er en helhedsorienteret indsats for at løse de her problemer for de mennesker.
Et andet punkt omhandler, at alle kommuner hver især skal udarbejde og implementere en handlingsplan på prostitutionsområdet.
Den del kan jeg heller ikke bakke op om, for hver kommune skal jo ikke ud og genopfinde den dybe tallerken.
Centerets funktion er jo netop rådgivning i prostitutionsmiljøet samt at undervise medarbejdere, som beskæftiger sig med de her mennesker.
Erfaringer har jo vist, ligesom beskæftigelsesministeren også rigtigt sagde, at den socialt støttende indsats har størst effekt uden indblanding fra myndigheder og uden indberetning til socialforvaltningen.
Angående exitpakken fra Københavns Kommune synes jeg da, det er fint, at de har prøvet en sådan ordning af og også inden for den gældende lovgivning, men jeg synes, man skal vente og se, om den har virket, inden man spreder den ud til de andre kommuner.
Jeg ved ikke, om en af de andre ordførere lige kan nævne, om det måske skal være procent.
Det går jeg ud fra, men det står der i hvert fald ikke.
Men jeg synes i hvert fald, at man skal vente og se, om den her ordning virker, inden man siger, at den skal udbredes.
Angående vejledningen til kommuner og sagsbehandlere kan jeg kun give forslagsstillerne ret i, at det er for dårligt, at den ikke er kommet endnu.
Jeg kan altså kun glæde mig over, at beskæftigelsesministeren har lovet os her i dag, at den skulle komme inden udgangen af den her måned, altså inden udgangen af februar.
Dansk Folkeparti kan altså ikke støtte det her beslutningsforslag, da vi ikke mener, at frit lejde for prostituerede er løsningen.
Samtidig mener vi, at vi skal vente på evalueringen i handlingsplanen »Et anden liv«, inden vi sætter nye initiativer i gang.